سی حرفیاں

۔الف اوس محبوب نوں دھونڈنی ہاں

اول آدموں جس دا نور کیتا

کرسی عرش فرش نہ ملک پیدا

کسے شے نوں ناں منظور کیتا

کل نبیاں دے وچ چھپ آیا

ظاہر مکہ مدینہ مشہور کیتا۔

خاطر یار دی یار نے ملک علی

منہ کل زمین دا کوہ طور کیتا۔

۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔

۔ ب بدلیا رنگ آ رنگ لگے

اللہ والڑے نے لائے رنگ میاں

اوہدے رنگ کنگال کمال رنگے

لاہے دلاں دے کالڑے زنگ میاں

چھوڑ سنگ نوں جو گئے ملک علی

ہوسن حشرمیدان نوں تنگ میاں

۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔

ت تولیا یوسفی حسن مصرے 

ایہہ پر نبی دا حسن نہ تلدا ای

اوہدے حسن تھیں حسن حسین دونویں

لوکاک لما شان پھلدا ای

قیمت پھل دی کھل دی رب کولوں

لکھ یوسف نوں اس دے مل دا ای

جوڑے پاک دی خاک نوں عرش چمے

ملک علی سردار اوہ کل دا ای

۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔

ک کون سنے دسان کھول کس نوں

ہوئی کربلا وچ امداد کوئی نہ

لگن گولیاں ہولیاں پھل وانگوں

زحم برچھیاں سے سانوں یاد کوئی نہ

ہوئیاں لوٹیاں بوٹیاں اڈ گئیاں  

ملن دھمکیاں کرو فریاد کوئی نہ

غسل خون دے غازیاں ملک علی

حکم قیدیاں کروآزاد کوئی نہ

۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔

ہ ہار بنا گل ڈال لے توں 

جس دے وچ موتی ہوون پنج پورے

دھاگہ عشق حسین تے صبر موتی

دسے رب نتار کے پنج پورے

نبی، علی،حسن حسین زہرہ

پنجتن آہے ایہو پنج پورے

پنجے وقت کر یاد توں ملک علی

جیویں فرض نماز دے پنج پورے۔

۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔

ب بخل بخیلیاں چھوڑ کے تے 

ذرا کھول انصاف دی اکھ میاں

بوٹا اک تے اک ہے شاخ اس دی

پت ڈالیاں تھیں ناہیں وکھ میاں

ہور آسرے دلوں وسار دل تھیں

حب پنجتن پاک دی رکھ میاں 

ہے عجب اکسیر ایہ ملک علی

اسے ککھ تھیں ہوندا اے لکھ میاں

۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔

ت تک امام حسین تائیں 

ڈیرے کربلا کیوں لا دتے

معصوم اصغر نوں تیر وچ حلق لگا

بازوں کیوں عباس کٹا دتے

خیر رب دے نام دا      ناں دیو بھائی

دسو انہاں کیوں بچڑے چا دتے

ملک علی شاہ علیؑدے لال پیارے

سر نیزیاں اپر چڑھا دتے۔

۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔

ث ثابت جہاں تے چیز کیہڑی

کیہڑی چیز جو نہ فنا ہووے

اکھیں باہجھ کی سیر بازار اندر

نائیں باہجھ ایمان حیا ہووے

حب والیاں ملے شفا رب تھیں 

بے حب دی نہ شفاہووے

حب بیج توحید داملک علی

بنا حب نہ سینا صفا ہووے